Eienaars wat verhuis, laat hond agter | Maroela Media
Smegal is sonder kos of 'n druppel water agtergelaat (Foto: SPCA Bloemfontein, Facebook)
Die Dierebeskermingsvereniging (DBV) in Bloemfontein het Saterdag 'n hond ingeneem wat drie weke gelede agtergelaat is nadat haar eienaars verhuis het.
Die hond, wat intussen Smegal gedoop is, was in dié tydperk aan 'n ketting by die eienaars se huis in die Grasslands-nedersetting digby Bloemfontein vasgemaak. Sy is sonder kos of 'n druppel water gelaat en was erg uitgeteer toe sy by die DBV aangekom het.
Volgens Duan Matthee, 'n inspekteur by die DBV in Bloemfontein, het die eienaars se bure die DBV gekontak en vertel dat 'n hond by die bure se huis huil.
Die bure het aan Matthee vertel dat die eienaars van die huis ongeveer drie weke gelede verhuis het. Hulle het glo nie geweet dat daar 'n hond op die perseel was nie.
"Hulle het Saterdag vir die eerste keer op Smegal afgekom en gesien in watter verwaarloosde toestand sy is. Hulle het vir haar 'n stukkie pap gegee en ons toe gekontak," vertel Matthee.
Matthee sê hy was werklik geskok toe hy sien hoe verwaarloos Smegal is. Hy sê ten spyte van die swak toestand waarin sy was, het haar stert steeds gewaai toe sy die inspekteurs sien.
Die inspekteurs het die bure gevra vir enige inligting rakende haar eienaars (Foto: SPCA Bloemfontein, Facebook)
"Sy was aan 'n ketting vasgemaak wat swaarder as haar eie gewig is. Sy kon dit skaars sleep. Sy was net vel en been. Haar rug en bene het glad nie meer spiere gehad nie. Al was sy baie swak kon ek in haar oë sien dat sy nog veggees oor het en vir haar lewe wou baklei."
Die inspekteurs het die bure gevra vir enige inligting rakende haar eienaars. Die bure het gesê dat hulle nie die eienaars persoonlik geken het nie.
Die DBV is op soek na die eienaars en kon hulle nog nie opspoor nie. Sodra hulle opgespoor word, sal die DBV 'n klag van dieremishandeling teen hulle by die polisie indien.
Die DBV se veeartse het Smegal dadelik ondersoek en bevind dat sy interne orgaanprobleme en 'n erge velinfeksie onder lede het. Sy het ook 'n besmette wond wat deur die harde vloer waarop sy moes slaap, veroorsaak is.
"Smegal benodig dringende mediese sorg en medikasie. Haar behandeling sal ongeveer R5 000 kos."
Sodra Smegal 'n bietjie sterker word, sal sy vir aanneming beskikbaar wees.
Die DBV het die publiek vir skenkings gevra om Smegal se mediese behandeling te help betaal. Klik hier vir meer inligting oor hoe om te help.
Kan iemand die gemors opspoor en hom ook so vasmaak en sonder kos en water los
Liewe hemel – al die hoeveelste geval in Bloem. Wat gaan aan daar? Skande ek hoop hul spoor hierdie gewentelose goed op wat dit gedoen het en straf hul goed.
Maak daai eienaars aan n ketting vas en los hulle vir twee weke.Gemors..
Ek is smoorkwaad. Dankie dat Smegal nou veilig is. Dierewette is elkgeval pateties in hierdie land van ons, so ek hou nie my asem op nie. Al wat ek op hoop is Karma!
Kan daar regtig sulke gewetenlose mense wees, wat onskuldige diere so behandel. Daar moet weer n wet ingestel word wat vereis dat jy n geregistreerde eienaar van n dier moet wees voor jy een aanskaf. Hulle het nie gevra dat jy hulle moet vat nie jy wou die dier he. So kyk na die dier. Liewe genade.